บจ.ฟาดกำไร1แสนล้าน
ฟินันเซียไซรัสคาด บจ.ฟาดกำไร 1.03 แสนล้านบาท ไตรมาส 2 แบงก์อิเล็กทรอนิกส์ยังไปได้สวยครึ่งปีหลัง อมตะฯ ยันขายที่เข้าเป้า 900 ไร่
20 ส.ค. 2554

ฟินันเซียไซรัสคาด บจ.ฟาดกำไร 1.03 แสนล้านบาท ไตรมาส 2 แบงก์อิเล็กทรอนิกส์ยังไปได้สวยครึ่งปีหลัง อมตะฯ ยันขายที่เข้าเป้า 900 ไร่
บริษัทจดทะเบียน (บจ.) ประกาศผลกำไรสุทธิไตรมาส 2 และครึ่งแรกของปีนี้โดยรวมออกมาดีเกินความคาดหมาย แม้ว่าบางธุรกิจจะได้รับผลกระทบเต็มเปาจากเหตุการณ์เผาบ้านเผาเมืองในเดือน เม.ยพ.ค.ที่ผ่านมาก็ตาม 
อาทิ ธุรกิจโรงแรม ทำให้บริษัททั้งกลุ่มมียอดขาดทุนร่วม 1,000 ล้านบาท ในไตรมาส 2 รวมถึงบริษัท ท่าอากาศยานไทย (AOT) ขาดทุน 516 ล้านบาท ธุรกิจปิโตรเคมีก็อยู่ในช่วงขาลง และธุรกิจพัฒนาอสังหาริมทรัพย์หมดมาตรการภาษีกระตุ้นให้ลูกค้ารีบโอนเหมือนในไตรมาสแรก
บริษัทหลักทรัพย์ (บล.) ฟินันเซียไซรัส วิเคราะห์ผลงานบริษัทจดทะเบียนที่ดูแลอยู่ว่า มีกำไรจากการดำเนินงานปกติที่ไม่รวมรายการพิเศษรวมทั้งสิ้น 1.03 แสนล้านบาท ลดลง 13.2% จากไตรมาสแรก แต่เพิ่มขึ้น 6.8% เมื่อเทียบกับไตรมาส 2 ปีที่ผ่านมา โดยกลุ่มพลังงานและปิโตรเคมีฉุดลงมากที่สุด เพราะกำไรปกติลดลง 13.4% จากไตรมาสแรก
สำหรับกลุ่มอสังหาฯ กำไรลดลงถึง 29% เพราะนอกจากจะเผชิญปัญหาการชุมนุมที่ทำให้ยอดขายตกแล้ว ผู้ประกอบการยังมีต้นทุนภาษีธุรกิจเฉพาะเพิ่มขึ้นเพราะหมดมาตรการช่วยเหลือจากภาครัฐ
นักวิเคราะห์ บล.ฟินันเซียไซรัส ระบุว่า กลุ่มที่มีกำไรฟื้นตัวชัดเจนต่อเนื่องจากไตรมาสแรก ได้แก่ กลุ่มเกษตรและอาหารกำไรเพิ่มขึ้น 26% กลุ่มอิเล็กทรอนิกส์เพิ่มขึ้น 22% กลุ่มหลักทรัพย์เพิ่มขึ้น 15% กลุ่มบันเทิงเพิ่มขึ้น 8% และกลุ่มธนาคารพาณิชย์เพิ่มขึ้น 3%
สำหรับกลุ่มที่จะมีกำไรเติบโตต่อเนื่องในช่วงครึ่งหลังของปีนี้ ได้แก่ กลุ่มธนาคารพาณิชย์ อิเล็กทรอนิกส์ เกษตรและอาหาร เฉพาะที่มีการขยายกำลังการผลิต เช่น บริษัท ไทยยูเนียน โฟรเซ่น โปรดักส์ (TUF) บริษัท น้ำมันพืชไทย (TVO) และบริษัท จีเอฟพีที (GFPT)
ขณะที่บริษัท เจริญโภคภัณฑ์อาหาร (CPF) บริษัท ศรีตรังแอโกรอินดัสทรี (STA) บริษัท ไทยรับเบอร์ลาเท็คซ์คอร์ปอเรชั่น (ประเทศไทย) หรือ TRUBB กำไรผ่านจุดสูงสุดไปแล้ว 
นอกจากนั้น กำไรของกลุ่มค้าปลีก บันเทิง รับเหมาก่อสร้าง กลุ่มอสังหาฯ โตต่อในครึ่งปีหลัง ได้แก่ บริษัท พฤกษา เรียลเอสเตท (PS) บริษัท ศุภาลัย (SPALI) และบริษัท แอล.พี.เอ็น.ดีเวลลอปเมนท์ (LPN)
อย่างไรก็ตาม ขณะนี้โบรกเกอร์หลายแห่งทั้งในและต่างประเทศได้กลับมาแนะนำ “ซื้อ” หุ้นบริษัท แลนด์ แอนด์ เฮ้าส์ (LH) เพราะราคายังขยับขึ้นไม่มากและมีการขยายโครงการทั้งแนวราบและสูงต่อเนื่อง 
นักวิเคราะห์หลักทรัพย์อีกราย กล่าวว่า แนวโน้มกำไรสุทธิในช่วงครึ่งปีหลังของ บจ. โดยรวมน่าจะโตไม่มากนักเทียบกับในช่วง 6 เดือนแรก ซึ่งเป็นไปตามภาวะเศรษฐกิจในประเทศ และตลาดโลก โดยเฉพาะสหรัฐที่ชะลอตัวลงอย่างต่อเนื่อง 
นายวิบูลย์ กรมดิษฐ์ ประธานเจ้าหน้าที่บริหารฝ่ายปฏิบัติการ บริษัท อมตะ คอร์ปอร์เรชัน (AMATA) กล่าวว่า ครึ่งปีแรกมีกำไรสุทธิ 238 ล้านบาท และมียอดขายที่ดิน 275 ไร่ แต่ยังคงเป้าหมายตั้งไว้ 900 ไร่ในปีนี้ เนื่องจากประเมินว่าไตรมาส 3 และ 4 จะดีกว่าครึ่งแรก เนื่องจากขณะนี้การลงทุนเริ่มกลับมา โดยบริษัทได้เจรจากับลูกค้าในประเทศจีน อเมริกาเหนือ และญี่ปุ่น ล้วนแต่เป็นลูกค้ารายใหญ่ มีทั้งลูกค้าใหม่และเก่าซึ่งต้องการที่ดินเพื่อนำไปขยายกำลังการผลิตเพิ่ม ทั้งในอุตสาหกรรมรถยนต์ เครื่องมือแพทย์ เป็นต้น